钦定古今图书集成/明伦汇编/官常典/第723卷 > 梅执礼
## 钦定古今图书集成/明伦汇编/官常典/第723卷 > 梅执礼

按《宋史》本传：“执礼，字和胜，婺州浦江人。第进士，调常
山尉，未赴，以荐，为敕令删定，官、武学博士。大司成彊
渊明贤其人，为宰相，言相以未尝识面为慊。执礼闻
之曰：‘以人言而得，必以人言而失，吾求在我者而已’。”
卒不往谒。历军器、鸿胪丞、比部员外郎。比部职勾稽
财货，文牍山委，率不暇经目，苑吏有持茶券至为钱
“三百万者”，以杨戬旨意，追取甚急。执礼一阅知其妄，
欲白之长贰，疑不敢，乃独列上，果诈也。改度支吏部，
进国子司业兼资善堂翊善，迁左司员外郎，擢中书
舍人。给事中林摅以前执政赴阙宿留，冀复故职，执
礼论去之。孟昌龄居郓质人屋，当赎不肯与，而请中
旨夺之外郡卒留役中都者万数，肆不逞为奸，诏悉
令还，杨戬占不遣。内侍张佑董葺太庙，僭求赏，皆駮
奏弗行。迁礼部侍郎。素与王黼善，黼尝置酒其第，夸
示园池妓妾之盛，有骄色。执礼曰：“公为宰相，当与天
下同忧乐。今方腊流毒吴地，疮痍未息，岂歌舞宴乐
时乎？”退又戒之以诗。黼愧怒，会孟飨原庙后至，以显
谟阁待制知蕲州，又夺职。明年，徙滁州，复集英殿修
撰。时赋盐亏额，滁亦苦抑配。执礼曰：“郡不能当苏、杭
一邑，而食盐乃倍粟数，民何以堪？”请于朝，诏损二十
万，滁人德之。钦宗立，徙知镇江府，召为翰林学士，道
除吏部尚书，旋改户部。方军兴，调度不足，执礼请以
禁内钱隶有司，凡六宫廪给，皆由度支乃得下。尝有
小黄门持中批诣部取钱，而封识不用玺，既悟其失，
复取之。执礼奏审，诏责典宝夫人而杖黄门。金人围京都，执礼劝帝亲征，而请太上帝后、皇后、太子皆出
避，用事者沮之。洎失守，金人质天子，邀金帛以数百
千万计，曰：“和议已定，但所需满数，则奉天子还阙。”执
视与同列陈知质、程振、安扶皆主根索，四人哀民力
已困，相与谋曰：“金人所欲无艺极，虽铜铁亦不能给，
盍以军法结罪，傥窒其求。”而宦者挟宿怨，语金帅曰：
“城中七百万户，所取未百一，但许民持金银换粟麦，
当有出者。”已而果然。酋怒，呼四人责之，对曰：“天子蒙
尘，臣民皆愿致死，虽肝脑不计，于金缯何有哉？顾比
屋枵空亡，以塞命耳。”酋问：“官长何在？”振恐执礼获罪，
遽前曰：“皆官长也。”酋益怒，先取其副胡舜陟、胡唐老、
姚舜明、王俣各杖之百，执礼等犹为之请。俄遣还，将
及门，呼下马，挝杀之，而枭其首，时靖康二年二月也。
是日，天宇昼冥，士庶皆陨涕愤叹。初，车驾再出，执礼
与宗室子昉、诸将吴革等谋集兵夺万胜门，夜𢭏金
帅帐迎二帝以归，而王时雍、徐秉哲使范琼泄其谋，
故不克死，时年四十九。高宗即位，诏赠通奉大夫、端
明殿学士，议者以为薄，复加资政殿学士。